তাছাড়া কোন নির্বাচিত প্রেসিডেন্টকে যখন সরিয়ে দেয়া হয় এক জেনারেলের ফরমান বলে তখন তাকে সামরিক অভ্যুত্থান না বলে কি উপায় আছে? সরকার পরিবর্তনের এরূপ সামরিক রীতিকে অভ্যুত্থান না বলাটাই তো মিথ্যাচার। সত্যের সাথে এটি প্রচন্ড গাদ্দারি।এখানে অপরাধটি কোদালকে কোদাল ও হাতে রক্ত মাখা এক খুনিকে খুনি না বলার অপরাধ। প্রেসিডেন্ট ওবামা ও পাশ্চাত্য বিশ্বের নেতাগণ এখানে সে অপরাধটিই করেছেন।এ অপরাধী নেতাদের থেকেই বা তাই কি আশা করা যায়? অবশ্য আফ্রিকা মহাদেশের দেশগুলোর নেতারা প্রেসিডেন্ট ওবামার চেয়ে অধিক ন্যায় নীতির পরিচয় দিয়েছেন।সামরিক অভ্যুত্থানে প্রেসিডেন্ট মুরসীকে অপসারণের অপরাধে তারা আফ্রিকান ইউনিয়নের সদস্য পদ থেকে মিশরকে সাসপেন্ড করেছেন।তবে ওবামা যে মিথ্যাচারের আশ্রয় নিয়েছেন তার একটি রাজনৈতীক কারণও রয়েছে। সামরিক অভ্যুত্থান বললে মিশরের সামরিক সাহায্য বন্ধ করা তাঁর উপর শাসতান্ত্রিক ভাবে বাধ্যতামূলক হয়ে পড়তো। আর মার্কিন যুক্তরাষ্ট্র চায় না যে সে সাহায্য বন্ধ হোক। কারণ,চাকরবাকর পালতে হলে বেতন না দেয়াটা বোকামী। মার্কিনীদের নির্ভরযোগ্য বন্ধু মিশরের জনগণ নয়,বরং তারা হলো এই সামরিক বাহিনীর লোকেরা। মধ্যপ্রাচ্যের বুকে মার্কিনীদের নীতি বাস্তবায়নের মূল খেলোয়াড় হলো এই মিশরীয় জেনারেলগণ। গাজায় যখন দিবারাত্র বৃষ্টির মত ইসরাইলী বোমা পড়ছিল তখন এ মিশরীয় জেনারেলগণ গাজার সীমান্ত কড়া ভাবে বন্ধ রেখেছিল যেন সে বোমা থেকে গাজাবাসী পলায়নের রাস্তা না পায়।